En 22-årig svensk mand er sigtet for at have kørt med en bombe fra Sverige til Danmark for at placere og sprænge den uden for Skattestyrelsens bygning i København sammen med én eller flere andre gerningsmænd.

Det kom frem ved et grundlovsforhør i Københavns Byret i dag. Her blev den 22-årige varetægtsfængslet i 27 dage.

Dommeren valgte at lukke dørene ved retsmødet efter anklager Andreas Christensens ønske. Derfor kunne pressen ikke få lov til at høre den 22-åriges forklaring.

- Det er en alvorlig sag, og vi har minimum én medgerningsmand på fri fod, så derfor vil det på nuværende tidspunkt være til skade for efterforskningen, hvis der kommer yderligere oplysninger frem.

Politiet mener altså, at der kan være flere uidentificerede gerningsmænd på fri fod, som også har været en del af angrebet mod Skattestyrelsen.

Forsvarer: 22-årig vil forklare sig

Den 22-årige nægter sig skyldig, og han var klar til at svare på alle anklagerens spørgsmål, lød det fra hans forsvarer Kåre Traberg Smidt.

- Men jeg ved også, hvad han vil udtale sig om og fortælle her i retten, og jeg mener, at der er risiko for, at han vil blive udsat for en væsentlig ulempe for ham og hans familie, hvis det kommer frem, sagde Kåre Traberg Smidt.

Den 22-årige havde orange t-shirt på og røde shorts, og han dækkede i retslokalet sit ansigt og sorte hår til med et lyst håndklæde. Det samme gjorde han, da pressen var til stede i retten i Malmø, hvor en dommer krævede ham udleveret til Danmark.

Den anholdte er i morges klokken 10.05 blevet udleveret fra Sverige, hvor han har siddet i svensk politis varetægt, siden han blev anholdt om aftenen den 13. august.

Sigtelserne mod de mistænkte Den 22-årige og den 23-årige er ifølge anklageren sigtet for følgende: Paragraf 192a stk 1. nr. 2 ved 6. august 2019 i tidsrummet fra 21.41 til 22.14 i svensk indregistreret Citroën Berlingo under kørsel fra Øresundstunnelen til Østbanegade i København i forening og efter forud aftale og planlægning med navngiven medgerningsmand og muligt også en eller flere uidentificerede medgerningsmænd at have transporteret en bombe indeholdende dynamit eller lignende som på grund af sin særdeles farlige karakter var egnet til at forvolde betydelig skade.

Paragraf 183 stk. 2 jf. stk. 1 ved den 6. august 2019 kl. 22.14 ved Skattestyrelsen på Østbanegade 123 i København i forening og efter forudgående aftale og planlægning med navngiven medgerningsmand og muligt også en eller flere uidentificerede medgerningsmænd at have forvoldt sprængning med forsæt til at volde ødelæggelse af fremmed ejendom, idet de anbragte bomben foran Skattestyrelsen og bragte bomben til sprængning, hvorved der skete omfattende skader for et pt. ukendt beløb på bygningen.

23-årig stadig efterlyst

En 23-årig mand – også fra Sverige - er fortsat på fri fod i sagen. Han er ligesom den 22-årige mistænkt for at være gerningsmand ved angrebet.

- Status er stadigvæk, at han er internationalt efterlyst, lød de i sidste uge fra Københavns Politis leder af afdelingen for personfarlig kriminalitet, Brian Belling.

- Vi prøver selvfølgelig at få ham udleveret til Danmark via internationale forbindelser, forklarede Brian Belling.

Politiet mener altså, at den 23-årige befinder sig i udlandet.

Den 23-årige er tidligere dømt for vold i Sverige. Som 15-årig fik han 30 timers ungdomstjeneste, efter han har slået en mand under et skænderi.

Samtidig fik han i sommer frakendt retten til at køre bil.

Navnene på begge mistænkte afslører, at de har anden etnisk baggrund end svensk.

Kørte over Øresundsbroen

Ifølge politiet kørte de mistænkte gerningsmænd over Øresundsbroen en halv time før eksplosionen i en svensk indregistreret Citroën.

Det var den 6. august klokken 21.40. Politiet mener derefter, at bilen har kørt gennem København, og at den forlod dansk jord igen samme aften cirka 22.50.

- Det kan ikke udelukkes, at bilen er stoppet undervejs, og at de mistænkte har mødt andre personer. Vi vil derfor meget gerne i kontakt med vidner, der har set bilen på eller i nærheden af ruten, lød det fra politiet den 16. august.

Det er uvist, om politiet har fået nye spor at gå efter, siden man efterlyste vidner i sidste uge.

Den 22-årige blev anholdt i Malmø.